मंगल गाबू सभ सखि मिलिकें, माधब झुलि रहल पलना।
 भरि-भरि थारी कनक लुटाबू यशोदा माय जनल ललना। ।
 मगन मुदित सभ घर-बारी आ नाचि रहल छथि नर नारी।
 रूप जेना बैकुण्ठ सजओल, चमकि रहल बड घर-अंगना ! !
 नन्द बाबा लूटबथि दुनू हाथे, रतन जवाहर, हीरा, पन्ना।
 निहुँछि-निहुँछि लाला कें यशुदा, बाँटि रहल छथि कर-कंगना। ।
 नारद, शारद, शिव, चतुरादिक, गाबि रहल छथि मंगल स्तुति।
 बिहुँसि रहल छथि विष्णुप्रिया स्वयम देखि मुदित अनुपम रचना। ।
 'राजीव' गाबथि खूब बधइया, खण रभसथि खण झमा खसथि।
 चाह ने कनिको हीरा मानिकक, पाबि गेला सभ मुँहबजना। । 